ભીમે દુર્યોધનની જાંઘો પર કરેલા પ્રહારને બલરામે સ્પષ્ટપણે અધર્મ કહ્યો હોઈને તે પ્રહારને કારણે બલરામ હળ હાથમાં ઊંચકીને ભીમ પર ધસી ગયા હતા. બલરામને થોભી રાખીને કૃષ્ણે ભીમનો પક્ષ લીધો છે. ભીમની પ્રતિજ્ઞા, વેરની પરત ચુકવણી, કલિયુગ – કૃષ્ણને મુખે આ સઘળું ત્યાં છે. કૃષ્ણે રજૂ કરેલા મુદ્દાઓ બલરામે ગણકાર્યા તો નથી જ, પણ સંજયે પણ કદીય નહિ તો સ્પષ્ટ શબ્દોમાં તે મુદ્દાઓને ‘ધર્મચ્છલ’ – ધર્મના નામ હેઠળ કરેલી ચાલાકી – કહ્યું છે. આ સર્વ નાટ્યપૂર્ણ ઘટનાઓ જેટલી જ મહત્ત્વની વાત છે: ભીમે દુર્યોધનની જાંઘો ભાંગી નાખવા પાછળ આપણા નાના ભાઈનો મોટો હાથ છે તેનો બલરામને ખ્યાલ નહોતો; અને કૃષ્ણે પોતાની મુઠ્ઠી વાળી રાખી છે. “જો ભીમનુ કૃત્ય આટલું સમર્થનીય હતું તો, ‘મારી સૂચનાથી ભીમે દુર્યોધનની જાંઘો ભાંગી નાખી છે’ એમ કૃષ્ણ બલરામને કેમ કહેતા નથી ?” એ પ્રશ્ન વ્યાસે આપણને સોંપી દીધો છે.